**FELVÉTELI FELHÍVÁS**

Az Óriás Nándor Szakkollégium (a továbbiakban: Szakkollégium) a Felvételi Szabályzat 6. §-a alapján a 2024-2025-ös tanév őszi szemeszterében felvételt hirdet tagjai közé.

A Szakkollégium négy tagozata, a Bűnügyi, Civilisztika, Elméleti-történeti és Közjogi Tagozata lehetőséget biztosít a pályázat benyújtására.

# Felvételi jogosultság

A Szakkollégium által meghirdetett felvételi eljárásra az Állam- és Jogtudományi Kar aktív hallgatói jogviszonnyal rendelkező, nappali munkarendes jogász szakos hallgató adhatja be jelentkezését, aki legalább két lezárt félévvel rendelkezik.

# Tanulmányi követelmények

Az a hallgató nyerhet felvételt, akinek a felvételi jelentkezés félévét megelőző két lezárt félévben a **súlyozott tanulmányi átlaga legalább 4.00**, és **korrigált kreditindex-értéke szintén legalább 4.00**, valamint teljesítési a Felvételi Szabályzat 5. §-ában tagozatonként meghatározott tárgyakat:

1. A **Bűnügyi Tagozatba** az a hallgató nyerhet felvételt, aki teljesítette a **Büntetőjog 1.**
	1. elnevezésű kötelező tantárgyat.
2. A **Civilisztika Tagozatba** az a hallgató nyerhet felvételt, aki teljesítette a **Polgári jog 1.**
	1. elnevezésű kötelező tantárgyat.
3. Az **Elméleti-történeti Tagozatba** az a hallgató nyerhet felvételt, aki teljesítette a **Római jog 2.** és a **Magyar állam- és jogtörténet 2. *vagy*** az **Európai alkotmány- és jogtörténet 2.** elnevezésű tantárgyakat.
4. A **Közjogi Tagozatba** az a hallgató nyerhet felvételt, aki teljesítette az **Alkotmányjog 1. *vagy*** a **Közigazgatási jog 1. *vagy*** a **Nemzetközi jog 1.** elnevezésű kötelező tantárgyak valamelyikét.

# A felvételi eljárás menete

A felvételi eljárás lebonyolításáért tagozatonként felállított Felvételi Bizottságok felelnek. A Felvételi Bizottság elnöke a tagozat mentora, tagjai az Elnökség egy tagja, a tagozat vezetője, illetve a tagozat legalább két tagja.

A felvételi eljárás írásbeli és szóbeli fordulóból áll. A hallgató a Szakkollégiumba történő jelentkezését elektronikus úton nyújthatja be a Szakkollégium Elnökségének címezve a szakkollegium@ajk.pte.hu e-mail címen. A hallgató egyidejűleg több tagozathoz is benyújthatja jelentkezését.

A hallgató pályázatának tartalmaznia kell

1. az aktív hallgatói jogviszony-igazolást,
2. a tanulmányi követelmények teljesítésének ellenőrzését lehetővé tevő, a Tanulmányi Osztály által hitelesített leckekönyvet vagy kreditindexet,
3. a kitöltött és aláírt jelentkezési lapot,
4. a kitöltött és aláírt adatkezelési nyilatkozatot, valamint
5. a hallgató által választott témában megírt esszét.

# Az írásbeli forduló

A jelölt az írásbeli forduló keretében a jelentkezése során választott tagozat által megjelölt egy témában **legfeljebb két oldal terjedelemben esszét** (a továbbiakban: pályamunka) **nyújt be.** A pályamunka végén fel kell tüntetni az elkészítéséhez felhasznált forrásokat. A pályamunka célja, hogy a jelölt számot adjon jogászi gondolkodásmódjáról. A Felvételi Bizottság a Szabályzat 2. sz. mellékletében szereplő szempontrendszer alapján értékeli a beérkezett pályamunkákat.

**A benyújtott pályamunkákat plágium- és MI (mesterséges intelligencia) szűrés alá vetjük.**30% feletti MI egyezőség esetén a pályamunka érdemi bírálat nélkül elutasításra kerül.

A Szakkollégium a 2024-2025-ös tanév őszi szemeszterében tagozatonként az alábbi esszétémákat adja meg:

# Bűnügyi Tagozat

1. Mesterséges intelligencia által elkövetett bűncselekmények
2. A kegyelmi eljárás kritikája
3. Fogvatartotti kapcsolattartás – a zárt láncú csomagküldés
4. Justizmord: kiküszöbölési lehetőségek és a jóvátétel eszközei
5. Háború okozta változások a bűnözésben

# Civilisztika Tagozat

1. Okostelefonok és egyéb okoseszközök iskolai használatának korlátozása – az eszközökért való felelősségvállalás kérdése
2. Platform alapú munkavégzés jogi minősítése – helyzetjelentés
3. A technika legújabb vívmányai a Pp.-ben – a Pp. módosítás bemutatása, értékelése
4. A közéleti szereplők személyiségi jogának védelme – egy konkrét eset feldolgozása
5. Béranyaság kérdése – jogi és erkölcsi dilemmák

# Elméleti-történeti Tagozat

1. Az építményi jog az antik felülépítményi jog tükrében
2. A közjogi felelősségre vonás megítélése és története az Amerikai Egyesült Államokban
3. A hatalmaskodásnak minősülő deliktumok megítélése a tradicionális jog forrásai alapján
4. A tényleges életfogytig tartó szabadságvesztés erkölcsi és jogi aspektusai

# Közjogi Tagozat

1. Beleütközik-e a szólásszabadságba az ún. "bérkommentelés" betiltása?
2. Véleménye szerint szükséges lenne-e az Európai Unió mesterséges intelligencia rendeletét bővebb szerzői jogi rendelkezésekkel kiegészíteni?
3. Iskolai telefonokkal kapcsolatos szabályok alkotmányjogi vonatkozásai, különös tekintettel a magántulajdon védelmére.
4. Milyen hasonlóságok és különbségek fedezhetők fel az Európai Unió bevándorláspolitikájában Jean-Claude Juncker és Ursula von der Leyen elnöksége alatt?

# A szóbeli forduló

A Felvételi Bizottság a pályázatok beérkezési határidejétől számított 5 munkanapon belül elektronikus úton tájékoztatja a jelölteket

1. a felvételi írásbeli fordulójának eredményéről,
2. a felvételi szóbeli fordulójának időpontjáról és helyszínéről, valamint
3. a felvételi szóbeli fordulójának témáját kijelölő legalább egy szakcikkről.

A felvételi szóbeli fordulójának lebonyolítására a fenti szerinti értesítést követő legalább három, legkésőbb nyolc napon belül sort kell keríteni.

A felvételi szóbeli fordulója nyilvános. A felvételi szóbeli fordulója során a jelölt válaszol a pályamunkája kapcsán felmerülő kérdésekre, majd szabad diskurzus keretében kifejti a megadott szakcikkekkel, valamint az általa írt esszé témájával összefüggő álláspontját. A szóbeli forduló célja, hogy a jelölt számot adjon jogászi érvelés-készségéről. A Felvételi Bizottság a Szabályzat 3. sz. melléklétében szereplő szempontrendszer alapján értékeli a jelölteket.

# Döntés a felvételről

A Felvételi Bizottság a felvételről szóló döntését az írásbeli és szóbeli forduló eredményei alapján a szóbeli forduló napján hozza meg. **A felvételi eljárás során összesen 50 pont** (fordulónként legfeljebb 25-25) **érhető el.** Felvételt az a jelölt nyer, aki a felvételi írásbeli és szóbeli fordulóján **összesen legalább 35 pontot elért**.

A pontszámokat úgy kell megállapítani, hogy a Felvételi Bizottság tagjai a Szabályzat 2., illetve 3. sz. mellékletében szereplő szempontrendszer alapján egyénileg pontozzák a jelöltek írásbeli és szóbeli teljesítményét, majd a Felvételi Bizottság elnöke az adott jelölt által kapott pontszámokat átlagolja, majd lefelé kerekíti. Az egyes felvételi fordulók hivatalos eredményét az ily módon összesített pontszám jelenti. A Felvételi Bizottság egyes tagjai által adott pontszámok nem nyilvánosak.

Az Elnökség a Felvételi Bizottság döntésétől számított három munkanapon belül tájékoztatja a jelölteket a felvételi eredményéről, valamint a felvételt nyert hallgatók névsorát közzéteszi a Szakkollégium hivatalos weboldalán.

# Pályázat beérkezésének határideje 2024. szeptember 27. (péntek)

A felvételivel kapcsolatos kérdések esetén forduljon bizalommal a Szakkollégium tagjaihoz akár személyesen, akár a szakkollegium@ajk.pte.hu e-mail címen.

Kelt Pécsett, 2024. szeptember 9.

Elnökség Óriás Nándor Szakkollégium